stanford-oval/wikipedia huggingface dataset:
יהודה ליב מינוביץ'
כתביו > על כתביו של רבי שניאור זלמן

לאחר פטירת רבי שניאור זלמן, עבר רבי יהודה על ספר שולחן ערוך הרב והגיה אותו.
בסידור הרב שנדפס בשנת 1822, על ידי המדפיס בקאפוסט הרב ישראל יפה, נתן רבי יהודה לייב את הסכמתו על דבר ההדפסה.
כתביו > שארית יהודה

כתביו בהלכה נקבצו ויצאו לאור לראשונה בוילנה בשנת 1841, בספר "שארית יהודה". הספר כולל תשובות לשאלות בהלכה על כל חלקי השולחן ערוך. חלק מהשאלות שנשאל היו לברר את דעת אחיו אדמו"ר הזקן בהלכה, ובסידור שכתב, ואכן בתשובותיו מוסר המהרי"ל שמועות ששמע מאדמו"ר הזקן. בנוסף לתשובות מופיעים בספר גם חיבורי הלכה של רבי יהודה על כמה נושאים: הלכות מליחה. גוף הדף הוא שו"ע הבית יוסף עם הגהות הרמ"א ומבאר הגולה. תחתם בא חיבור המהרי"ל בצורת הערות וכולל פירוש, טעמי ההלכות וקיצור הלכות מנושאי כלי השו"ע. חידושים על הגמרא. הערות לכמה סימנים בשולחן ערוך הרב. שמועות והנהגות מאדמו"ר הצמח צדק ועוד.
כתביו > כתב ידו

באדר א' תשפ"ב (פברואר 2022) העלתה ספריית חב"ד לאתר האינטרנט של הספרייה סריקה מכתב ידו, מאוסף כתבי היד של הספרייה, של הספר שלו ושל מכתבים שלו וחלק מכתב היד המקורי של תשובתיו, וכן הנחה של דרוש שאמר אחיו.
משפחתו

למהרי"ל היו שלושה אחים ושתי אחיות: אדמו"ר הזקן, מייסד חסידות חב"ד, בעל ספר התניא ושולחן ערוך הרב. הרב מרדכי פוזנר, היה רב בעיר אורשה ברוסיה הלבנה. הרב משה, היה רב בערים באעייו מחוז מוגילוב, ליעפלי מחוז ויטבסק, ובסוף ימיו ברודניא הסמוכה ללובביץ'. אחותו לאה, נישאה לרבי ישראל קאזיק.
משפחתו > צאצאיו

רבי ישעיה, בנו הבכור.
רבי מנחם מנדל, בנו השני.
רבי זאב וולף, נכדו, אשר הדפיס את ספרו, "שארית יהודה".
משפחתו > צאצאים מאוחרים

שמואל שאולזון (1925–1980), היה סגן ראש עיריית ירושלים וממנהיגי אגודת ישראל בירושלים, בן אחר בן לרבי יהודה.
יונה זאב מנדלסון (1938–2004), מקים יקבי ירושלים. בן אחר בן לרבי יהודה.
הרב אלימלך בר שאול (שאולזון), (1964-1913). רב העיר רחובות, בן אחר בן לרבי יהודה.
הרב ישראל גרוסמן, ראש ישיבת קרלין ותומכי תמימים.
הרב יצחק דוד גרוסמן, רבה של מגדל העמק וחתן פרס ישראל.
ביאורים

1 2  בקרב חסידי חב"ד מכונה גם: דער פעטער לייבעלע, ובעברית: דודנו לייבל'ה
↑  להרחבה לגבי שם משפחתו ראו #שם משפחתו
↑  כששאלו את רבי יהודה לייב בשל מה זכו הוריו שנולדו להם שני בנים צדיקים ענה: ”זה בזכות אמנו, שהייתה בעלת מסירות-נפש על תורה ויראת-שמים”
↑  בספר "בית רבי" נכתב "בעת ההתחלקות שנעשה אחר פטירת רבינו נ"ע בין בנו אדמו"ר האמצעי נ"ע עם תלמידו הרה"ק משטראשיעליע עמד הוא לימין צדקו של בן אחיו הנ"ל וכתב מכתב חזק להרא"ה נ"ע בתוכחת מגולה מאהמ"ס [מאהבה מסותרת], והרבה שם להפליג בגדולת בן אחיו אדמו"ר מה ששמע בעצמו מפי מר אחיו רבינו הקדוש נ"ע"
יואכים פסט

ערך זה עוסק בעיתונאי והיסטוריון גרמני. אם התכוונתם למשמעות אחרת, ראו .
| --- | --- |

יואכים פסט, 2004.
 לידה:  8 בדצמבר 1926 קרלסהורסט, הרפובליקה הפדרלית של גרמניה 
 פטירה:  11 בספטמבר 2006 (בגיל 79) קרונברג אים טאונוס, הרפובליקה הפדרלית של גרמניה 
 כינוי:  Joachim Fest-Herrendoerfer, Joachim Fest-Hoffmann-von Lang 
 שם לידה:  Joachim Vinzenz Maria Fest 
 מקום קבורה:  cemetery of St.-Matthias-Gemeinde (Berlin-Tempelhof) 
 מדינה:  גרמניה המערבית גרמניה המערבית
 השכלה:  אוניברסיטת פרייבורג  האוניברסיטה החופשית של ברלין  אוניברסיטת גתה בפרנקפורט 
 מעסיק:  פרנקפורטר אלגמיינה צייטונג, Norddeutscher Rundfunk 
 צאצאים:  ניקולאוס פסט, Alexander Fest 
 פרסים והוקרה:  פרס תאודור וולף  פרס הנס מרטין שלאייר (2002)  פרס הספרות על שם פרידריך שידל (1996)  לוחית גתה של עיריית פרנקפורט (1987)  פרס איינהרד (2003)  פרס לודוויג ברנה (1996)  מדליית וילהלם לושנר (1 בדצמבר 1999)  צלב מסדר ההצטיינות של הרפובליקה הפדרלית של גרמניה 
 
יואכים קלמנס פסט (בגרמנית: Joachim Clemens Fest; ‏8 בדצמבר 1926 – 11 בספטמבר 2006) היה עיתונאי והיסטוריון גרמני שכתב אודות הרייך השלישי. כתיבתו שנויה במחלוקת, אך נחשבת בעיני רבים מהמומחים לתחום, כולל הביוגרף של היטלר איאן קרשו, ככתיבה חשובה ובעלת ערך רב.
ביוגרפיה > ראשית חייו

יואכים פסט נולד בשנת 1926 בברלין למשפחה מן המעמד הבינוני. לאחר עליית הנאצים לשלטון פוטר אביו מעבודתו כמורה עקב מתיחת ביקורת על הנאצים. המשפחה, הוריו של פסט וחמשת ילדיהם, ירדה במעמדה וברווחתה והתדרדרה לעוני, אך האב לא הסכים להתפשר עם השלטון, ולא נענה להפצרות האם כי יצטרף למפלגה הנאצית כדי שייחלצו מחיי מחסור. משפחתו סירבה לכך שיואכים בן העשר יצטרף לנוער ההיטלראי.
לאחר שפסט הנער צייר קריקטורה על הפיהרר וקנצלר גרמניה אדולף היטלר, הוא סולק מלימודיו ונכנס לפנימייה קתולית. כנער נשלח בימי מלחמת העולם השנייה להיות כוח עזר בסוללת תותחי נ"מ. בדצמבר 1944, בהתקרבו לגיל גיוס, רצה פסט להתגייס לוורמכט כדי שלא יגויס לאס אס. אביו התנגד לכך, אך פסט התגייס לצבא בשלביה האחרונים של מלחמת העולם השנייה והוצב ללופטוואפה. זמן לא רב לאחר מכן נפל בשבי הצבא האמריקאי בצרפת. אביו נלקח בשבי על ידי חיילי הצבא האדום בהיכנסם לברלין, והוחזק בברית המועצות במחנה עבודה ממנו חזר כאדם שבור.
ביוגרפיה > עיתונאי

לאחר תום המלחמה למד פסט משפטים, היסטוריה וסוציולוגיה באוניברסיטאות ברלין, פרייבורג ופרנקפורט. כשהשלים את לימודיו פנה לעסוק בעיתונאות: החל בשנת 1954 בתחנת רדיו אמריקאית בברלין ובהמשך, משנת 1961 ועד 1968, בתחנת רדיו בהמבורג.
ביוגרפיה > מחבר ספרי עיון ועורך

בשנת 1963 פרסם פסט את ספרו הראשון, "פני הרייך השלישי" (שכותרת המשנה שלו הייתה "דיוקנאות של המנהיגות הנאצית"). לאחר פרסום הספר החליט להתרכז בכתיבת ביוגרפיה מקיפה על אדולף היטלר. הוא שקד על כתיבתה שנים רבות, ובשנת 1973 היא יצאה לאור תחת השם "היטלר - דיוקנו של לא-איש". הספר זכה להצלחה מרובה והפך לרב-מכר עולמי.
לאחר מכן כתב ספרים על תומאס מאן ועל היינריך מאן וכן ספרים בנושאים חברתיים, אך עיקר פרסומו בא לו מספריו אודות היטלר והרייך השלישי.
בספרו הביוגרפי על היטלר הסביר פסט את עלייתו של היטלר לשלטון בגרמניה כנובעת מפחדו של המעמד הבינוני בגרמניה מפני הבולשביזם שהתגלם בדמותה של המפלגה הקומוניסטית הגרמנית. את היטלר כמנהיג תיאר יותר ככישלון מנהיגותי, מבלי להבליע את צדדיו הרצחניים. את דמותו של היטלר האיש צייר פסט מתוך הבנה פסיכולוגית מעמיקה, מבלי להיגרר לדמוניזציה. הצגה זו נתפסה על ידי אחדים כניסיון להבליע את צדדיו הגזעניים והרצחניים של המשטר הנאצי.
על אישיותו של היטלר, בתקופת עלייתו לשלטון, כתב פסט בספרו:
על תורת הגזע של היטלר, שחוללה רצח עם, כתב פסט בספרו:
בין השנים 1973 ל-1993 ערך פסט את מדור התרבות בעיתון "פרנקפורטר אלגמיינה צייטונג". תוך כדי כך מצא לנכון לפרסם מאמר של אריך נולטה מן ההיסטוריונים של הרוויזיוניזם הגרמני, זרם שניסה להפחית את אשמת גרמניה במוראות הרייך השלישי, מלחמת העולם השנייה והשואה. עיקר טענותיהם היו כי זוועות המלחמה והשואה לא היו יוצאות דופן בהיסטוריה האנושית, משטרים ושליטים רבים (הדוגמה המועדפת עליהם היא סטלין) היו אחראים למות מיליוני בני אדם, רצח עם בוצע כבר במקומות שונים בעולם לפני התקופה הנאצית, והעיקר - העם הגרמני עצמו סבל סבל רב במלחמה ובהפצצות בעלות הברית. טענותיו של נולטה נתפסו בעיני רבים כניסיון לטשטש את אחריותה המוסרית של גרמניה לפשעי הנאצים. העובדה כי פסט העמיד במה לרשותו של נולטה, וכן השתתף באופן פעיל בוויכוח, בכתבו מאמרים המצדדים לכאורה בדיעה זו, בנוסף לאופן בו תיאר את היטלר בספרו אודותיו, הפכה את פסט לשנוי במחלוקת. עתה צפה מן העבר העובדה כי בשנת 1969 שימש פסט כעורך ספר זכרונותיו של אלברט שפר, האדריכל ושר החימוש של היטלר. עם זאת, ספרו של פסט "Plotting Hitler's death", מחקר חשוב ביותר על ההתנגדות הגרמנית לנאציזם, משבח את אומץ לבם של לוחמי ההתנגדות הגרמנים שחירפו נפשם במאבק כנגד המשטר הנאצי. יחד עם הצגה מהימנה של העובדות, מדגיש פסט את בידודם של מתנגדי המשטר בעם הגרמני.
בשנת 2004 פרסם פסט את ספרו האחרון "בתוך הבונקר של היטלר - 14 הימים האחרונים", בו תיאר את ההתרחשויות בפיהררבונקר בברלין בו מצא היטלר מקלט בימיה האחרונים של המלחמה, עד להתאבדותו ביחד עם אווה בראון ב-30 באפריל 1945. בתיאור השתלשלות האירועים בבונקר לא סטה פסט ממחקרו של יו טרבור-רופר "ימיו האחרונים של היטלר", שהתבסס על מחקר של ההיסטוריון הבריטי שפורסם בשנת 1947, לאחר תחקור יסודי של אנשי מטהו של היטלר ושל ניצולי הבונקר. לעומת זאת, תיאור האווירה ששררה בבונקר הוא תיאור מקורי של פסט, שיש בו מידה של חמלה על היטלר והבנה לטענותיו החוזרות ונשנות כי כולם בגדו בו. על יסוד ספרו זה של פסט וכן בהתבסס על ספרו של שפר "בתוככי הרייך השלישי" ועל זיכרונותיה של טראודל יונגה, מזכירתו של היטלר, נוצר הסרט הגרמני "הנפילה" (Der Untergang), שיצא לאקרנים בשנת 2004. בתיאור דמותו של היטלר ובתיאור האווירה בבונקר הולך הסרט בעקבות הספר, מתרכז במצבם הקשה של השרויים בבונקר. היטלר מוצג באור שלילי אך אנושי, כעריץ צמא דם המחופר מתחת לאדמה בעוד עמו רעב וסובל.
ביוגרפיה > סוף חייו ומותו

בימיו האחרונים כתב פסט ספר אוטוביוגרפי על ימי ילדותו ונעוריו בשם "אני לא. זיכרונות ילדות ונעורים". הספר ראה אור ימים ספורים אחרי מותו. סמוך למותו מתח פסט ביקורת על הסופר הגרמני חתן פרס נובל גינטר גראס, אשר התוודה באוטוביוגרפיה שלו שפורסמה באותה עת כי בחודשים האחרונים של מלחמת העולם השנייה התגייס לוואפן אס אס. ביקורתו של פסט לא הייתה על כך שגראס שירת בוואפן אס אס, אלא על כך שהסתיר עובדה זאת במשך שישים שנה.
יואכים פסט נפטר בשנת 2006, בגיל 80.
ספריו שהופיעו בתרגום לעברית

פני הרייך השלישי, הוצאת מערכות, 1987.
היטלר - דיוקנו של לא-איש, הוצאת כתר, 1986.
בתוך הבונקר של היטלר - 14 הימים האחרונים, הוצאת אחוזת בית, 2006.
אלברט שפאר, ביוגרפיה, תרגמו מאנגלית אסף תמרי ועמית יריב, הוצאת דביר, 2008.
הערות שוליים

↑  Thomas Roman, Interview with Ian Kershaw, www.eurozine.com, ‏24-10-2002
| --- | --- |
בקרת זהויות :  NLI: 987007260997205171  PLWABN: 9810589259205606  BIBSYS: 90303119  BNE: XX1269806  BnF: cb119026798 (data)  CiNii: DA00902437  GND: 118532669  ISNI: 0000 0003 5442 5664  LCCN: n50001217  LNB: 000023030  NKC: xx0004417  NLG: 194776  NLK: KAC2018N1837  NSK: 000451428  NTA: 069422184  SELIBR: 280037  SNAC: w6cv76km  SUDOC: 026863669  Trove: 821157  VIAF: 108620923   WorldCat (עם VIAF): 108620923
Assassin's Creed: The Chain

| --- | --- |

עטיפת הרומן הגרפי "Assassin's Creed: The Chain"
 מידע קומיקס
 יוצר:  קמרון סטיוארט, קארל קרשל (כותבים ומאיירים)
 סוגה:  קומיקס
 יצא לאור בגרסת אוגדן:  9 באוגוסט 2012
 מסת"ב:  מסת"ב 978-2-924006-05-4
 ארץ מקור:  ארצות הברית 
 שפת המקור:  אנגלית 
 מוציא לאור:  UbiWorkshop
 קומיקס קודם בסדרה:  Assassin's Creed: The Fall
 קומיקס הבא בסדרה:  Assassin's Creed: Brahman
 
Assassin's Creed: The Chain (בתרגום לעברית: "אמונת המתנקש: השרשרת") הוא רומן גרפי משנת 2012 שפורסם בידי UbiWorkshop. עלילת הסיפור מתרחשת בהיסטוריה הבדיונית של סדרת משחקי Assassin's Creed, והיא ממשיכה את עלילת המיני-סדרה "Assassin's Creed: The Fall". עלילת הסיפור מסיימת את סיפורו של המתנקש הרוסי ניקולאי אורלוב בעקבות פרישתו מאחוות המתנקשים והגירתו לארצות הברית בתחילת המאה ה-20. סיפור המסגרת עוקב אחרי דניאל קרוס, צאצאו של אורלוב וטמפלר, שחווה ללא רצונו את זכרונותיו הגנטיים של אבי אבותיו.
הרומן הגרפי נכתב ואוייר על ידי קמרון סטיוארט וקארל קרשל, שעבדו בעבר על המיני-סדרה The Fall ובהמשך ישובו לעבוד על הרומן הגרפי "Assassin's Creed: Brahman". משחק הווידאו "Assassin's Creed Chronicles: Russia" מתרחש בפרק הזמן שבין המיני-סדרה לרומן הגרפי, והוא יצא בפברואר 2016.
עלילה

בעקבות בגידתו באחוות המתנקשים, ניקולאי אורלוב חושש לחיי משפחתו והוא מחליט להגר לארצות הברית. אולם, הוא מצליח להשאיר רק את בנו אינוקנטי איתו, שכן אשתו ובתו גורשו בחזרה לרוסיה במהלך פשיטות פאלמר. יום אחד, מתנקש בשם סרגיי מבקר את ניקולאי בבקתה המבודדת בה גר, ודורש ממנו לחזור לאחוות המתנקשים כדי לספר על חוויותיו עם פיסות העדן. ניקולאי מסרב לכך בתוקף, וכאשר סרגיי מאיים על שלומו של אינוקנטי, ניקולאי הורג אותו. ביודעו שהמתנקשים ישלחו אחרים להשלים את המשימה, ניקולאי מחליט לאמן את אינוקנטי כדי שיוכל להגן על עצמו, וללמד אותו "לא למצמץ כשהוא ניצב בפני סכנת מוות". כשהמתנקשים מגיעים בעקבות ניקולאי, רבים מהם נהרגים כתוצאה ממלכודת אותה הטמין בבקתה, והאב ובנו יוצאים למרדף כדי לצוד אחרי השאר. אולם, ניקולאי נורה ברגלו ונלכד בידי המתנקש האחרון שנשאר בחיים. אינוקנטי נזכר באימוניו, וללא רצונו יורה קליע דרך גבו של אביו, מה שהורג את ניקולאי ואת המתנקש. לאחר מכן, הוא לוקח את הלהב הנסתר מגופתו של אביו.
בשנת 2002 שבזמנים המודרניים, זכרונות אלו נחווים על ידי נכדו של אינוקנטי, דניאל קרוס, ללא רצונו. דניאל מתחיל לסבול מאפקט הדימום כתוצאה משימוש ממושך במתקן האנימוס. הוא נחשב לגיבור בקרב הטמפלרים עקב תפקידו בטיהור אחוות המתנקשים לפני כשנתיים, וכעת הוא חבר מן המניין של המסדר ומחשיב את חבריו כמשפחה. בסופו של דבר, דניאל מתקבל למעגל הפנימי של הטמפלרים, ונשלח לחקור את הספרייה החבויה שנבנתה על ידי איוואן האיום. ספרייה זו שימש בתור הכספת של המתנקשים למשך עידנים. דניאל מסתנן לתוך הספרייה ומוצא את הקודקס של אציו אודיטורה דה פירנצה, שכולל הודעה כתובה לאדם בשם דזמונד. הוא מודיע לטמפלרים את ממצאיו בטרם הוא יוצא לכנסייה במוסקבה, שם הוא נפגש עם נדיה אורלוב, אחותו של אינוקנטי ודודתו מדרגה שנייה של דניאל. נדיה אינה יודעת את זהותו האמיתית של דניאל, מעירה לו על דמיונו הרב לבנה ומסיקה מהצלב הנוצרי שעל צווארו שהוא אינו מרוסיה. דניאל אומר לה שהוא הגיע למוסקבה כדי "לבקר משפחה", ונדיה עונה לו שאין קשר חזק יותר מאשר קשר דם.
מהדורת אוסף

גם המיני-סדרה "The Fall" וגם הרומן הגרפי "The Chain" נאספו לאוגדן בכריכה רכה בן 208 עמודים שנקרא "Assassin's Creed: Subject 4", וכולל גם את מהדורת UbiWorkshop המאויירת של המשחק "Assassin's Creed III" וגם את המהדורה השנייה של האנציקלופדיה של Assassin's Creed.
ביאורים

↑  מדובר בהודעה של מינרווה לדזמונד, שהועברה דרך אציו בסופו של המשחק "Assassin's Creed II" והזהירה אותו מפני סוף העולם בשנת 2012.
תחנת הרכבת ראש העין – צפון

ערך זה עוסק בתחנת הרכבת הצפונית למחלף קסם. אם התכוונתם לתחנת הרכבת ההיסטורית הסמוכה לתל אפק, ראו .
#invoke:תבנית מידע
תחנת הרכבת ראש העין – צפון היא תחנת נוסעים של רכבת ישראל בפאתי העיר ראש העין. התחנה ממוקמת בסמוך למחלף קסם. התחנה משרתת את האוכלוסייה במרחב הסובב – תושבי העיר ראש העין, כפר קאסם, אורנית והיישובים ממזרח ומצפון המתנקזים לתחנה דרך כביש 5 וכביש 444.
בשנת 2020, תוך כדי משבר מגפת הקורונה והשבתת התחבורה הציבורית, במסגרת פרויקט המסילה המזרחית פורק מקטע המסילה הצפוני לתחנה עד לאזור צומת חמד. המקטע פורק כדי לאפשר הנחתן של 4 מסילות בתוואי ולהתגבר על פערים בגאומטריה של המסילות הקיימות.
לתחנה מתוכנן להתווסף לתחנה רציף רביעי וכל רציפי התחנה יוארכו ל-350 מטרים. בתצורה זו שני הרציפים המזרחיים ישרתו את קווי נוסעים של המסילה המזרחית והשניים המערביים ישרתו את קו הנוסעים של לולאת השרון.
היסטוריה

הקמת התחנה החלה במאי 2002, כחלק מפרויקט מסילת השרון. בחודשים הראשונים להפעלתה, התחנה כללה מבנה זמני. במהלך 2003 נבנה אולם הנוסעים של התחנה והוא נפתח רשמית ב-13 בספטמבר של אותה שנה. כמו כן הוכשר בסמוך לתחנה מגרש חנייה. עד שנת 2019 עוברו בה רכבות לרעננה והחל מ-2020 לתחנת הרכבת הרצליה ונוצרה מסילה טבעתית סביב ערי דרום השרון. את מבנה התחנה תכננה האדריכלית בת-שבע שרמן. התחנה מחופה לבני טרה קוטה אדומות ומעוטרת בפסים אופקיים אפורים. גג המבנה מתכתי ומקומר ובחזיתו מגדל שעון המשמש לחדרי מכונות וחשמל.
מוטיבים אדריכליים דומים – לבנים אדומות ומגדל שעון – מופיעים גם בתחנת הרכבת בת ים – יוספטל שתוכננה על ידי אותו משרד.
ב-19 בנובמבר 2021 הושלמה בתחנה התקנתה של מערכת הזנה חשמלית עילית על ידי חברת SEMI הספרדית. המערכת מספקת מתח חילופין של 25 אלף וולט בתדירות של 50 הרץ ומאפשרת לציוד נייד רכבתי בעל פנטוגרף לפעול בתחנה. כיום יש לרכבת ישראל קטרי בומברדייה טראקס הגוררים קרונות דאבל דק מאותו יצרן וקרונועים חשמליים מדגם Desiro HC תוצרת סימנס.
ב-25 בדצמבר 2021 החל לפעול בתחנה קו נוסעים חשמלי מהרצליה לאשקלון במקום קו הנוסעים שפעל מהרצליה ועד באר שבע מרכז דרך קו הנגב המערבי.
מבנה התחנה

לתחנה רציף צד אחד ושני רציפי  היציאה מהתחנה אפשרית רק מצידה המזרחי הסמוך לרציף 1 ולרציף 2 בין הרציפים מקשר מעבר תת-קרקעי. רציף מס' 3 פועל המקשר בין רציף מס' 4.
,
שירות הרכבות בתחנה

תחנה זו משמשת כתחנה ביניים בקו אשקלון - הרצליה. בשעות השיא עוצרות בתחנה ארבע רכבות בשעה לכל כיוון; ארבע לכיוון הרצליה, שתיים לאשקלון, אחת לאשדוד עד הלום ואחת לראשון לציון משה דיין. בשעות השפל עוצרות בתחנה שתי רכבות בשעה בכל כיוון.


קו הרכבת אשקלון — הרצליה (קו השרון - אשקלון)
 אשקלון • אשדוד – עד הלום • יבנה – מערב • ראשון לציון – משה דיין • בת ים – קוממיות • בת ים – יוספטל • חולון – וולפסון • צומת חולון • תל אביב – ההגנה • תל אביב – השלום • תל אביב – סבידור מרכז • תל אביב – אוניברסיטה • בני ברק – רמת החייל • פתח תקווה – קריית אריה • פתח תקווה – סגולה • ראש העין – צפון • כפר סבא – נורדאו • הוד השרון – סוקולוב • רעננה – דרום • רעננה – מערב • הרצליה
קווי אוטובוס לתחנה

בקרבת התחנה ישנו מסוף אוטובוסים ממנו יוצאים עוברים מספר קווי אוטובוס לראש העין, פתח תקווה, יישובי האזור, אריאל ויו"ש.
הקווים במסוף מופעלים על ידי חברות תנופה, אלקטרה-אפיקים, מטרופולין וקווים.
| קו | מפעיל | מסלול | הערות נוספות |
| --- | --- | --- | --- |
| 2 | אפיקים | רכבת ראש העין צפון - מחלף קסם - כפר קאסם | ♿ |
| 4 | אפיקים | רכבת ראש העין צפון - פארק תעשייה אפק - כפר קאסם | ♿ |
| 19 | תנופה | רכבת ראש העין צפון - מחלף קסם - אורנית, מסוף - מועדון ספורט - מרכז היישוב - בית וגן |  |
| 20 | תנופה | רכבת ראש העין צפון - מחלף קסם - מסוף אורנית - שערי תקווה - אלקנה - עץ אפרים |  |
| 21 | תנופה | רכבת ראש העין צפון - מחלף קסם - מסוף אורנית - אלקנה - עץ אפרים |  |
| 38 | אפיקים | רכבת ראש העין צפון - מחלף קסם - פארק תעשייה אפק | ♿ |
| 67 | מטרופולין | רכבת ראש העין צפון - חורשים - מתן - ירחיב - נירית |  |
| 71 | אפיקים | רכבת ראש העין צפון - מחלף קסם - ראש העין, רמבם - שבזי - מצפה אפק - פסגות אפק | ♿ |
| 72 | אפיקים | רכבת ראש העין צפון - מחלף קסם - ראש העין, נווה אפק - פסגות אפק | ♿ |
| 73 | אפיקים | רכבת ראש העין צפון - מחלף קסם - ראש העין, רמבם - צהל - גבעת טל - פסגות אפק | ♿ |
| 74 | אפיקים | רכבת ראש העין צפון - מחלף קסם - ראש העין, צהל - גבעת הסלעים - אביב - מצפה אפק - גבעת טל | ♿ |
| 78 | תנופה | רכבת ראש העין צפון - מחלף קסם - מסוף אורנית - ברוכין - עלי זהב - פדואל |  |
| 83/83א | אפיקים | פתח תקווה - מחלף קסם - רכבת ראש העין צפון - ג'לג'וליה - שדי חמד | ♿ |
| 100 | תנופה | רכבת ראש העין צפון - מחלף קסם - פארק תעשייה אפק - מסוף אורנית - אריאל |  |
| 152 | תנופה | פתח תקווה - מחלף ירקון - מחלף קסם - רכבת ראש העין צפון - קרני שומרון - קדומים |  |
| 183 | אפיקים | פתח תקווה - מחלף קסם - רכבת ראש העין צפון - כפר ברא - חורשים - מתן - ירחיב - נירית | ♿ |
| 188 | תנופה | בני ברק - פתח תקווה - מחלף ירקון - מחלף קסם - רכבת ראש העין צפון - קרני שומרון |  |
| 189 | תנופה | בני ברק - פתח תקווה - מחלף ירקון - מחלף קסם - רכבת ראש העין צפון - קרני שומרון - עמנואל |  |
| 276 | מטרופולין | רכבת ראש העין צפון - מחלף קסם - ראש העין - אלעד |  |
| 285 | תנופה | תל אביב-יפו - ציר ז'בוטינסקי - פתח תקווה - מחלף ירקון - רכבת ראש העין צפון - פארק תעשייה אפק - אורנית - שערי תקווה - אלקנה - עץ אפרים |  |
ראו גם

תחנת הרכבת ראש העין דרום
הערות שוליים

↑  דליה טל, ‏שפונדר תקים את תחנת הרכבת ראש העין ב-20 מיליון ש', באתר גלובס, 5 במאי 2002
↑  אביעד שר שלום, ‏קוראים לה תחנת ראש העין, אבל הנהנית תהיה מועצת דרום השרון, באתר גלובס, 21 ביולי 2002
↑  ענת ג'ורג'י, קו הרכבת לכפר סבא נפתח - אך דרכי הגישה לתחנה החדשה עדיין לא נסללו, באתר הארץ, 11 באפריל 2003
↑  דניאל סלגניק, קו הרכבת רעננה – הרצליה צפוי להיפתח בתחילת שנת 2020 באתר צומת השרון, 2 באוקטובר 2019
↑  נועם דביר, תרדו קצת מהפסים - מסע בין תחנות הרכבת, באתר הארץ, 29 באוגוסט 2008
↑  נסיעת המבחן של הרכבת החשמלית בטבעת השרון, בעמוד הפייסבוק של שבתשתיות, 19 בנובמבר 2021
↑  שיפור השירות בתחנות אשדוד, משה דיין, בני ברק, פ, באתר רכבת ישראל
↑  הקו מתוזמן עם זמני הגעת הרכבת ופועל מרבית שעות היום
1 2  הקו פועל בשעות העומס בלבד ומתוזמן עם זמני הגעת הרכבת
1 2 3 4  הקו מתואם עם זמני הגעת הרכבת
תחנת ראש העין צפון, יולי 2020
אלכסנדר השישי

אלכסנדר השישי (בלטינית: Alexander VI‏; 1 בינואר 1431 – 18 באוגוסט 1503, שמו במקור: רודריגו בורג'ה) היה האפיפיור בין 1492 ל-1503. הוא ידוע כאחד האפיפיורים המושחתים בתולדות הוותיקן, והראשון שהכיר בגלוי בילדיו שנולדו מחוץ לנישואים. הוא הורה להוציא להורג את ג'ירולמו סבונרולה, אשר קרה תיגר על האפיפיורות. סמלו היה פר אדום על רקע זהב.
בתרבות הפופולרית

רודריגו בורג'ה משמש בתור האנטגוניסט הראשי במשחק הווידאו Assassin's Creed II מסדרת משחקי Assassin's Creed, כחבר מסדר הטמפלרים שנרצח על ידי בנו צ'זארה בורג'ה במשחק ההמשך Assassin's Creed: Brotherhood.
על סיפורו הופקו בשנת 2011 סדרת הדרמה האמריקאית הבורג'ס וכן סדרת קו-פרודוקציה אירופאית שושלת בורג'יה וגם הופק סרט על משפחת בורג'יה.
לקריאה נוספת

ברברה ו. טוכמן, 1986. "האפיפיורים של הרנסאנס מעוררים את הפרישה הפרוטסטאנטית: 1470-1530", בתוך: מצעד האיוולת, הוצאת ספרית מעריב, עמ' 59–138.
הערות שוליים

↑  ברברה טוכמן, 1986, מצעד האיוולת, ספרית מעריב, עמ' 86-87
↑  ראו מידע נוסף אצל טוכמן בעמ' 98 ו באתר פרוטסטנטי
↑  שם, עמ' 85
↑  מיכאל הרסגור, "שעה היסטורית", גלי צה"ל
| 0 | 1 | 2 |
| --- | --- | --- |
| הקודם: אינוקנטיוס השמיני | אפיפיור (רשימת האפיפיורים) | הבא: פיוס השלישי |
| --- | --- |
בקרת זהויות :  NLI: 987007257508005171  PLWABN: 9810530401505606  BIBSYS: 97043983  BNC: 000390914  BNE: XX882833  BnF: cb12105735d (data)  CANTIC: a10473890  CiNii: DA15072479  GND: 118501844  ICCU: SBLV238325  ISNI: 0000 0001 2117 9247  LCCN: n50058829  NKC: js20030324002  NLA: 53004652  NLG: 162110  NTA: 071445757  RERO: 02-A012384337  SELIBR: 358115  SNAC: w64b3fkn  SUDOC: 029427894  Trove: 1533205  ULAN: 500356916  VcBA: 495/24575  VIAF: 2501524   WorldCat (עם VIAF): 2501524
בדיקת מי שפיר

הדמיה של שאיבת מי שפיר תחת הנחיית אולטרהסאונד
מבחנות מלאות במי שפיר
בדיקת מי שפיר היא הליך רפואי פולשני לצורך אבחון מומים בעובר במהלך ההריון, במהלכו נשאבת כמות קטנה של מי שפיר שבהם מתפתח העובר ברחם אמו. בדיקת מי שפיר מבוצעת בדרך כלל כאשר מתברר במהלך ההריון סיכון מוגבר למומים מולדים גנטיים (תסמונת דאון, אנמיה חרמשית, סיסטיק פיברוזיס ועוד).
ניתן לבצע בדיקת מי שפיר ברגע שיש די מי שפיר סביב העובר לצורך נטילה דגימה באופן בטוח. ניתן לבצע בדיקת מי שפיר החל מן השבוע ה-13 להריון. בדיקות מי שפיר מבוצעות בדרך כלל בין השבועות 15–20 להריון. תוצאות הבדיקה מתבררות תוך שבועיים לערך. לעיתים מתבצע ייעוץ גנטי אף בטרם ביצוע הבדיקה, ואף מתבצעות בדיקות גנטיות אחרות. במקרים חריגים אפשר לעשות בדיקה גם בשלבים מאוחרים יותר, סביב שבוע 32 (הבדיקה מעלה את הסיכוי ללידה מוקדמת, ואחרי השבוע ה-32, הריאות של העובר מתחילות להיות בשלות, והסיכון ללידה שקטה יורד).
רמת הסיכון בבדיקת מי שפיר שווה למחצית הסיכון בבדיקת סיסי שליה (CVS) אולם בדיקת סיסי שליה יכולה להעשות בשלב מוקדם יותר של ההריון. הסיכוי למוות עוברי לאחר בדיקת מי שפיר, המתבצעת בשליש השני של ההריון הוא 0.06%. בישראל, הבדיקה ממומנת עבור נשים מעל לגיל 35,ומומלצת עבור נשים שבבדיקות סקר שעברו (כגון שקיפות עורפית וחלבון עוברי) התגלה סיכוי משמעותי לבעיות גנטיות (סיכוי של 1:380 לתסמונת דאון).
ההליך

שאיבת מי השפיר נעשית בעזרת מחט ארוכה. הרופא בוחן את הבטן עם מכשיר האולטרה סאונד וקובע היכן יהיה כדאי להחדיר את המחט. המיקום הנבחר יהיה רחוק מהשליה, ומספיק רחוק מהעובר כך שגם במקרה של תזוזה עוברית, העובר לא יתקרב למחט. המחט השואבת מוחדרת בדרך כלל בקיר בטן האם ולעיתים דרך קצה הנרתיק, תוך כדי מעקב בבדיקת אולטרה סאונד. את אזור הדקירה מחטאים בהקפדה יתרה, על מנת להקטין את הסיכונים לזיהום. כ-20 עד 30 סמ"ק מנוזל מי השפיר נשאבים, כמות המתחדשת אחרי כ-3 שעות ואינה גורמת לפגיעה בעובר. על הנוזל שנשאב מתבצעת בדיקה גנטית וכן בדיקות לחומרים אחרים במי השפיר, זאת כדי לגלות בעיות בריאותיות בעובר. בדיקת מי שפיר אינה יכולה לגלות את כל המומים המולדים. הדקירה עצמה כואבת מעט, כמו בדיקת דם רגילה.
לאחר ההליך על האישה לנוח בין 24–48 שעות. יש רופאים הממליצים על מנוחה מוחלטת (לא לקום מהמיטה) ויש כאלה שפשוט ממליצים להישאר בבית, ולא להתאמץ. פעילות גופנית מאומצת אסורה לכמה ימים, כמו גם קיום יחסי מין.
בדיקת מי השפיר

את תאי העובר שנמצאים במי השפיר מגדלים במעבדה ובודקים במספר שיטות:
בדיקת קריוטיפ- היא הבדיקה הבסיסית ביותר. בבדיקה זו בוחנים את הכרומוזומים של העובר תחת מיקרוסקופ. כך אפשר לראות האם מספר הכרומוזומים בתאי העובר תקין, אך קשה לראות אם הכרומוזומים שלמים. תסמונת דאון, כמו תסמונות אחרות נוצרות מהכפלה של כרומוזום אחד. כך שהספירה של מספר הכרומוזומים שוללת או מאששת את קיומם של תסמונות כאלה.
בדיקת FISH - היברידיזציה באתר הנעשית במקרים בהם יש צורך לקבל תשובה דחופה, יכולה לזהות פגמים קטנים ב-DNA. בדיקה זו מאוד מדויקת אך מוגבלת בהיקפה. היא בודקת רק כחמישה גנים, ואת התסמונות המוכרות יותר (תסמונת דאון, סיסטיק פיברוזיס וכדומה).
בדיקת array-CGH (המוכרת גם כצ'יפ גנטי) הבדיקה סורקת את האזורים על הגנום הידועים כיום למדע כרגישים יותר לטעויות גנטיות ובדרך זו יכולה לאתר מספר רב יותר של מומים מולדים. הבדיקה מאפשרת זיהוי שינויים עדינים ביותר ברצף מולקולות ה-DNA וכך מתאפשר איתור של תוספות ו/או מחיקות קטנות ביותר בחומר התורשתי. הבדיקה הזאת מאפשרת לשלול יותר ממאתים תסמונות גנטיות.
בדיקות חלופיות

בשנים האחרונות פותחה בדיקה חדשה שיכולה לאתר על ידי בדיקת דם תסמונת דאון ותסמונות עובריות נוספות. NIPT - בדיקת DNA עוברי היא בדיקת DNA עוברי לא פולשנית (10 מ"ל מדם האם נחוצים לבדיקה). גם בדיקת דם זו היא בדיקת סקר, הנותנת תוצאות סטטיסטיות. הבדיקה מבוצעת החל מהשבוע ה-9 להריון, והתוצאות מתקבלות בתוך שבועיים מיום הבדיקה. בעזרת הבדיקה ניתן לשלול טריזומיה ולשלול את קיומה של תסמונת דאון ללא הצורך בדיקור מי שפיר, וללא הסכנות הקשורות בבדיקת מי שפיר. הבדיקה אינה מסכנת את האם והעובר ויכולה לגלות כ-13 תסמונות. אחוז הדיוק של הבדיקה משתנה בהתאם לתסמונת שבודקים. תסמונת דאון, מתגלה בדיוק של 99%, לעומת טרימזומיה בגנים 13 או 18 בעלי דיוק של 80% בלבד. במקרים מסוימים יש גם תוצאות המצביעות על כך שיש בעיה גנטית, אבל העובר בריא.